Mill-aħħar ħarġa tal-KullĦadd, sebat ijiem ilu, fejn ippubblikajna analiżi dwar il-prezz tal-fuel u l-impatt tal-prezz taż-żejt, reġgħu nbidlu l-prezzijiet tal-fuel. Għal darb'oħra żdiedu fl-Ewropa u baqgħu l-istess f'Malta. Aġġornament dwar il-prezzijiet tal-fuel fl-Unjoni Ewropea ppubblikat mill-Kummissjoni Ewropea juri kif għall-kuntrarju tal-istabbiltà f'Malta kien hemm żieda oħra ta' żewġ ċenteżi għal kull litru. Minn Jannar tas-sena li għaddiet f'Malta il-petrol naqas b'15ċ u d-diesel naqas b'21ċ. Dan kien l-akbar tnaqqis madwar l-Unjoni Ewropea kollha. L-ogħla żieda fil-prezz tal-petrol fl-Unjoni Ewropea f'dan il-perjodu kienet 12ċ fl-Iżvezja, filwaqt li l-ogħla żieda fil-prezz tad-diesel kienet 11ċ fil-Belġju. Miċ-ċifri tal-Kummissjoni Ewropea jirriżulta li din il-ġimgħa l-prezz tal-fuel f'pajjiżna huwa orħos minn dak imħallas minn 346 miljun Ewropew, jew 7 minn kull 10 Ewropej. Il-prezz tal-petrol fl-UE jlaħħaq medja ta' €1.33, jigifieri 6ċ ogħla minn Malta, mentri d-diesel huwa €1.19, 5ċ aktar minn f'pajjiżna. L-ogħla prezz tal-petrol madwar l-Unjoni Ewropea huwa €1.53 fl-Olanda, jew 26c ogħla minn Malta, mentri l-ogħla prezz tad-diesel huwa €1.40 fl-Iżvezja, jew 24ċ ogħla minn Malta. L-istatistika tal-Kummissjoni Ewropea tindika li l-prezzijiet tal-fuel f'Malta roħsu ferm iktar mir-roħs li kien hemm fl-Unjoni Ewropea. B'kuntrast tul l-amministrazzjoni preċedenti, il-prezz tal-petrol kien żdied b'36% u d-diesel b'35%. Dan meta fl-Unjoni Ewropea tul l-istess żmien iż-żieda kienet ta' 21% fil-petrol u ta' 17% fid-diesel. B'hekk, filwaqt li l-Gvern prezenti raħħas il-prezzijiet tal-fuel aktar minn dak li qed iseħħ fl-Unjoni Ewropea, dak ta' qabel kien impona żieda kważi doppja ta' dik fl-Ewropa. Dan f'konferma kemm il-politika ta' stabbiltà, li tant jikkritika l-Kap tal-Oppożizzjoni, il-konsumatur jispiċċa jmur għall-agħar.